Tweede opinie laat Handré glimlagSuid-Afrika se Handré Pollard. Foto: Andy Buchanan/AFP. Toe Handré Pollard ŉ kniebesering in die Rugbykampioenskap opgedoen het, is daar aanvanlik gevrees dat hy vir ŉ paar maande op die krukkelys sou wees. Maar volgens Leicester Mercury laat ŉ tweede opinie die Springbok-losskakel glimlag. “My lyf voel goed en dinge vorder mooi. Ja, daar is nog ŉ boksie of twee wat ek moet afmerk, maar ná die aanvanklike diagnose in Australië het ek ŉ tweede opinie in Londen gekry wat baie meer positief is,” het Pollard gesê. Die 28-jarige nommertien het onlangs die skuif van Montpellier na Leicester gemaak en hy kon die afgelope naweek die aksie vanuit sy pawiljoensitplek dophou toe die Tigers vir Northampton Saints geklop het. Volgens Pollard het hy ŉ klein meniskus-skeur opgedoen en indien alles volgens plan verloop kan hy binnekort sy terugkeer op die veld maak. “Dit gaan baie goed en ek is optimisties oor die toekoms. Ek behoort ook gereed vir die Springbokke se jaareindtoer te wees.” Die verwikkeling behoort veral goeie nuus vir Jacques Nienaber te wees. Die Springbokke se losskakel-spens was maar bra leeg en die 35-jarige Frans Steyn moes die afgelope naweek vir die eerste keer in 14 jaar die no. 10-trui op die internasionale verhoog dra. Die Suid-Afrikaner is egter ook opgewonde om die Tigers-trui oor sy kop te trek. “Ek wou nog altyd rugby in Engeland speel en toe ek die geleentheid kry het ek dit met al twee hande vasgegryp.” Pollard sê dat verlede jaar se gesprek met Hanro Liebenberg ook sy besluit beïnvloed het. “Hanro was baie eerlik en hy het vir my verduidelik waarom Leicester só ’n uitstekende klub is om voor te speel. Dit is ’n baie lekker vooruitsig om deel van ’n sterk span te word, maar die wete dat goeie spelers en vriende ook deel van die opset is, is ongetwyfeld die kersie op die koek.” Handre Pollard doing a bit of running during the Leicester warm-up at Franklin’s Gardens. pic.twitter.com/I1IaEQCxxG — Charlie Morgan (@CharlieFelix) September 24, 2022